Irakista kotoisin oleva turvapaikanhakija kertoo Pohjantähden alla -ohjelmassa Arman Alizadille, kuinka häntä haukuttiin ja lyötiin vastaanottokeskuksessa. Sitten hän pääsi asumaan suomalaiseen sateenkaariperheeseen, missä viihtyy hyvin.

Arman Alizad toteaa, että ei osaa edes kuvitella, millaista olisi olla homo Iranissa tai Irakissa. NELONEN

Arman Alizadin Pohjantähden alla -sarjassa perehdytään tiistaina lähetettävässä jaksossa turvapaikanhakijoiden elämään.

Dokumenttia varten Alizad on seurannut muutamia Metsälän vastaanottokeskuksen asukkaita. Yksi heistä on Irakista saapunut homoseksuaali turvapaikanhakija, joka kertoo vastaanottokeskuksissa kokemistaan ongelmista. Myös keskuksen työntekijä vahvistaa, että turvapaikanhakijaa on kiusattu, uhattu ja lyöty.

- Minua on kohdeltu huonosti ja jopa lyöty. 90 prosenttia ihmisistä täällä ei hyväksy minua. Asuin ensin Koskelan vastaanottokeskuksessa ja sitten minut siirrettiin Metsälään, nimettömänä ja kasvottomana haastattelun Armanille antava turvapaikanhakija sanoo.

Hän kertoo, että Koskelassa häntä lyötiin ja Metsälässä ongelmat jatkuivat sekä haukkumisena että lyömisenä. Ongelmat olivat päivittäisiä.

- Siksi olin erittäin väsynyt henkisesti. Kun menin vaikka ruokalaan syömään, niin ihmiset alkoivat supista ja kauhistella minua.

Lopulta kyseinen turvapaikanhakija ei enää jaksanut, vaan alkoi hakea apua monista paikoista. Miehen mukaan sosiaalityöntekijät, keskuksen työntekijät ja vartijat olivat tietoisia hänen tilanteestaan ja nähneet ongelmat. Apua löytyi kuitenkin vasta Refugees Welcome Finland -järjestöstä.

- He järjestivät minulle paikan suomalaisesta perheestä. Olen hyvin tyytyväinen tähän perheeseen ja tilanteeni on huomattavasti parempi kuin ennen. Mutta ulkopuolella yritän aina välttää näitä muita, jotka ovat minua vastaan.

Miehen mukaan myös monet muut turvapaikanhakijahomot kohtaavat samanlaista kohtelua lähes päivittäin, varsinkin keskustassa. Hän toivoo, että vastaanottokeskuksissa opetettaisiin näille suvaitsevaisuutta.

- Perhe on sateenkaariperhe ja heillä on kaksi lasta. He ovat mahtavia ja tunnen kuuluvani heidän perheeseensä. Kun tapasin heidät, kiitin jumalaa siitä, että maailmassa on vielä hyviä ihmisiä.

Perheeni yritti tappaa minut

Arman Alizad tapaa jaksossa Metsälän vastaanottokeskuksen asukkaita. NELONEN

Iranista kotoisin oleva Arman toteaa jaksossa, että ei osaa edes kuvitella, millaista on olla homo Irakissa tai Iranissa.

- Tietyistä asioista vain vaietaan, ja siksi niitä ei ole edes olemassa. Iranin presidentti piti tiedotustilaisuudessa puheen, jossa sanoi, että maassa ei ole homo-ongelmaa, koska Iranissa ei ole homoja.

Haastateltu turvapaikanhakija kertoo, että Irakissa homoseksuaaleilla ei ole paikkaa yhteiskunnassa. Jopa heidän omat perheensä ovat heitä vastaan.

- Minun kohdallani kävi niin, että oma perheeni yritti tappaa minut. Samaan aikaan olin töissä homojen suosimassa baarissa, mistä pari tuttuani tapettiin.

Arman korostaa, että Iranissa ja Irakissa homoseksuaalisuus on jotain, mitä ei voi kertoa edes omalle perheelle.

- Jos olet homo, sinun on silti mentävä naimisiin, hankittava ne lapset ja oltava kaapissa koko ikäsi.

Pohjantähden alla on saanut paljon huomiota

Pohjantähden alla Nelosella tiistaisin kello 22.